Anɛ o maa suɔ nɛ o kane munyu nɛ ɔ ngɛ %% mi lo?
Baiblo ɔ Ngɛ Intanɛti ɔ Nɔ | NGMAMI KLƆUKLƆU Ɔ—JE EHE BAIBLO
Anɛ o maa suɔ nɛ o kane munyu nɛ ɔ ngɛ %% mi lo?
9 Jehanɛ ɔ, ngɛ ni klɔuklɔu ɔmɛ a sɔmɔmi ɔ he ɔ, e he hia we kulaa kaa ma ngma nyɛ,
2 ejakaa i le kaa nyɛ suɔ wawɛɛ, nɛ i ngɛ fĩae ngɛ lɔ ɔ he kɛ ngɛ Makedonia bi ɔmɛ tsɔɔe kaa jeha ji nɛ ɔ nɛ Akaya pee klaalo, nɛ kã nɛ nyɛ ngɛ ɔ wo a kpɛti nihi hiɛhiɛɛ he wami.
3 Se i ngɛ nyɛminyumu ɔmɛ tsɔe, konɛ fĩami nɛ wa ngɛ fĩae ngɛ nyɛ he ɔ nɛ ko pee yaka ngɛ enɛ ɔ blɔ fa mi, nɛ kaa nyɛ maa pee klaalo nitsɛnitsɛ hulɔ kaa bɔ nɛ i de ke nyɛ maa pee ɔ.
4 Ke pi jã a, lɛɛ ke e ba mi kaa Makedonia bi ɔmɛ piɛɛ ye he kɛ ba nɛ a ba na kaa nyɛ pee we klaalo ɔ, zo maa gbe wɔ—pe i be dee ke nyɛ hu zo maa gbe nyɛ—ngɛ wa hɛ nɛ wa ngɔ kɛ fɔ nyɛ nɔ ɔ he je.
5 Enɛ ɔ he ɔ, i susu kaa e he hia nɛ ma wo nyɛminyumu ɔmɛ he wami nɛ a ba nyɛ ngɔ mla, konɛ a dla nyɛ nike ní babauu ɔ nɛ nyɛ wo he si ɔ ngɔ to bɔ nɛ pee nɛ enɛ ɔ nɛ pee klaalo kaa nike ní nɛ a ha faa, nɛ e ko pee kaa nɔ́ ko nɛ a gu ojo fiami nɔ kɛ ná.
6 Se ngɛ enɛ ɔ blɔ fa mi ɔ, nɔ fɛɛ nɔ nɛ e kplɛɔ nɔ́ he kɛ duɔ ɔ, e ma kpa ngɛ he kplɛmi mi, nɛ nɔ fɛɛ nɔ nɛ e duɔ babauu ɔ ma kpa babauu.
7 Nyɛ ha nɛ nɔ fɛɛ nɔ nɛ e pee kaa bɔ nɛ e ma nya si ngɛ e tsui mi ɔ, pi ngɛ mi gbigblimi mi aloo nɔ nyɛmi nya, ejakaa Mawu suɔ nɔ nɛ e haa nɔ́ kɛ bua jɔmi.
8 Jehanɛ se hu ɔ, Mawu ma nyɛ ma ha nɛ e dloomi ɔ tsuo nɛ hiɛ kɛ be nɔ kɛ ha nyɛ konɛ be fɛɛ be ɔ, ngɛ nɔ́ fɛɛ nɔ́ mi ɔ, nyɛɛ hi nɔ́ fɛɛ nɔ́ bɔ nɛ e maa su nyɛ, nɛ nyɛ ná babauu kɛ ha ní tsumi kpakpa fɛɛ ní tsumi kpakpa hulɔ.
9 (Kaa bɔ nɛ a ngma a: "E gba kɛ ha nihi fuu; e ha ohiatsɛmɛ ní. E dami ɔ ngɛ kɛ yaa neneene."
10 Jehanɛ ɔ, Nɔ nɛ e haa ní dulɔ wu babauu kɛ abolo nɛ a yeɔ ɔ, e ma ha nyɛ wu nɛ e maa bɔ he kɛ ha nyɛ konɛ nyɛ du, nɛ e ma ha nɛ nyɛ dami ní kpami ɔ maa hiɛ.)
11 Ngɛ nɔ́ fɛɛ nɔ́ mi ɔ, a ngɛ nyɛ ní woe konɛ nyɛ ha nɔ nɔ́ faa ngɛ blɔ slɔɔtohi a nɔ, nɛ lɔ ɔ haa nɛ a guɔ wa nɔ kɛ naa Mawu si;
12 ejakaa sɔmɔmi nɛ wa sɔmɔɔ nɛ nihi náa he se nɛ ɔ, pi kɛ ha ni klɔuklɔu ɔmɛ a hiami níhi a he ní tsumi pɛ he je, se mohu konɛ e yi hu nɛ bli ngɛ sina babauu nɛ a kɛ ma ha Mawu ɔ mi.
13 Kɛ gu nɔ mi mami nɛ nɔ pɛnemi ní tsumi nɛ ɔ kɛ haa a nɔ ɔ, a woɔ Mawu hɛ mi nyami, ejakaa nyɛ baa nyɛ he si kɛ haa sane kpakpa a nɛ kɔɔ Kristo he ɔ, kaa bɔ nɛ nyɛ jaje ngɛ ma hɛ mi ɔ, nɛ jehanɛ se hu akɛnɛ nyɛ je nyɛ tsui mi faa nɛ nyɛ ha waa kɛ mɛ tsuo ní ɔ he je.
14 Nɛ a kpaa pɛɛ wawɛɛ kɛ haa nyɛ kɛ tsɔɔ kaa a suɔ nyɛ sane ngɛ Mawu dloomi ɔ nɛ e nɔ be, nɛ e ngɛ nyɛ nɔ ɔ he je.
15 Sina ha Mawu ngɛ e nike ní nɛ e kɛ haa faa nɛ e hí kalemi ɔ he.